Empress Mine Township, Zimbabwe musha unogara voruzhinji, ugere panzvimbo yaimbonzi Salakuhle (Salagushle), muruwa rweZhombe, mudunhu diki reKwekwe, mudunhu guru reMidlands, munyika yeZimbabwe. Salakuhle inzwi rechiNdebele rinoreva kuti Sara-zvakanaka. Vechichena vainyora panoti Salakuhle vakuti Salagushle Empress Mine Township inowanikwa 70km necheKuChamhembe kwadziva kuMadokero kweguta guru reKadoma, uyewo 98km KuMaodzanyemba kwakadziva kuMadokero kweguta guru reKwekwe Mitsetse yakatarwa yakati sambamba yeEmpress Mine Township inoti -18.4622700S; 29.4207880E apa paKirabhu (club) kumaCAMMERA. Musha uyu wakatanga kuvakwa muna 1968 neEmpress Nickel Mine iyo yaichera dombo rinokosha rinonzi Nickel kusvika pakazovharwa mugodhi uyu muna 1982. Nzvimbo iyi yakavakwa ine mativi maviri emusha, kunogara veruzhinji (High Density Suburban) nekunogara vashoma (Low Density Suburban). Kwaigara vashoma nanhasi kuchiri kunzi kuma CAMMERA, inzwi raimiririra manzwi aiti 'Cam and Motor Mine European Residential Area' . Kambani yezvemigodhi ine zita rinonzi RioZim nanhasi, ndiyo yaiva varidzi ve 'Cam and Motor Mine' yaiva panzvimbo yavakunzi Effel Flats nhasi neche kuMabvazuva kweguta reKadoma .